Kofi Abrefa Busia
Kofi Abrefa Busia var en ghanesisk politiker og fra 1969 til 1972 premierminister. Busia fik doktorgrad i socialantropologi ved Oxford University og skrev flere bøger om uddannelse, religion og politik.
I 1957 brød han med Kwame Nkrumah og hans Convention People's Party og blev to år efter tvunget i eksil. Da Nkrumah blev styrtet i 1966, vendte Busia tilbage, dannede Progress Party og vandt valget i 1969. Busia magtede dog ikke at løse landets økonomiske problemer, og da militæret i 1972 tog magten, gik han i eksil i Storbritannien.